נוה דרומי

נוה דרומי (נולדה ב-24 ביולי 1985, ו' באב ה'תשמ"ה) היא עיתונאית, פובליציסטית ומגישת טלוויזיה ישראלית. משמשת מנחה ופאנליסטית בערוץ "עכשיו 14" ובעבר פרסמה מאמרי דעה ב"הארץ". מנהלת פורום המזרח התיכון בישראל.

קורות חיים
נולדה באלון הגליל להורים בעלי עסק עצמאי לעיצוב גינות. אביה בועז גדל בנהלל, במשפחה "מפא"יניקית" ותיקה, ואמה דינה גדלה בצפת, בת להורים יוצאי תוניסיה. שירתה בצה"ל כארבע שנים, בעיקר בחיל השריון כמדריכת טנקים. בתפקידה האחרון שימשה כקצינת התיאום וההדרכה של בית הספר לקצינים. בוגרת אוניברסיטת בן-גוריון בנגב בפוליטיקה, ממשל ומזרח תיכון, ובעלת תואר שני בתוכנית רודרמן ללימודי מדינת ישראל ויהדות ארצות הברית של אוניברסיטת חיפה. כמו-כן בוגרת תוכנית המצטיינים לזהות ומדיניות של המכללה למדינאות. כשלמדה באוניברסיטת בן-גוריון הייתה מנהלת השיווק של אגודת הסטודנטים. הייתה שליחת הסוכנות היהודית לאוניברסיטת פנסילבניה ואחר כך המנהלת של תנועת "זכויות אדם כחולבן" של המכון לאסטרטגיה ציונית.

בנובמבר 2015 השתתפה ב"ועידת השלום של הארץ", בפאנל בהנחיית ברק רביד, שהמליץ עליה כמה חודשים אחר כך בפני עורך "הארץ". לאחר מכן הועסקה בעיתון והחלה לכתוב בו מאמרי דעה. ביולי 2021 פרסם איש התקשורת שמעון ריקלין ברשת החברתית טוויטר שדרומי פוטרה מ"הארץ", וציין שסיבת הפיטורים היא שדרומי הביעה ברשתות החברתיות תמיכה בתנועת "עד כאן", שנאבקת בתופעות שלטעמה פוגעות בחוסנה ובתדמיתה של מדינת ישראל. בהמשך אושרו הדברים בידי דרומי. במהלך חמש השנים שבהן הועסקה בעיתון "הארץ" כתבה דרומי כ-150 מאמרי דעה.

בינואר 2021, עם השקת ערוץ "עכשיו 14", החלה להגיש בו את תוכנית האקטואליה "שישי בוקר", את התוכנית "חמישי בחמש", ומגישה לסירוגין את התוכנית "עכשיו כנסת" ו"חדשות מוצ"ש" של ערוץ "עכשיו 14" ותוכניות נוספות בערוץ. בנוסף, דרומי משתתפת כפאנליסטית בתוכנית האקטואליה היומית "הפטריוטים". בעבר הגישה פינה בשם "שלטון הפקידים" בתוכנית הדו"ח של אראל סג"ל העוסקת בבירוקרטיה.

החל מספטמבר 2021 דרומי היא בעלת טור שבועי במוסף "יומן" של העיתון "מקור ראשון". משמשת ככתבת במגזין סוף שבוע של אתר Mako. ב-2022 החלה לכתוב טורי דעה בעיתון "ישראל היום". בינואר 2023 החלה לכתוב טורי דעה בעיתון "ידיעות אחרונות".

בשנת 2023 החלה להגיש את התוכנית מבקרי המדינה בערוץ כנסת לצד אורי משגב.

נוסף על עבודתה העיתונאית משמשת כמנהלת "פורום המזרח התיכון ישראל".

בנובמבר 2022 ראה אור ספרה "פרחים בקנה", בהוצאת "סלע מאיר", העוסק בתהליכים העוברים על צה"ל.

חיים אישיים 
דרומי נשואה ואם לשתי בנות. היא מתגוררת בתל אביב.

ספריה
פרחים בקנה: כך אג'נדות רדיקליות שינו את פניו של צה"ל (הוצאת סלע מאיר, 2022).

קישורים חיצוניים

 מאמרים אחרונים, באתר הארץ
מאמרים אחרונים, באתר מקור ראשון
מאמרים אחרונים, באתר ישראל היום
 נוה דרומי, באתר המכללה למדינאות
 "מנכלי"ת פורום מזרח תיכון-ישראל: כשל ישראלי אל מול המחבלים", באתר ערוץ 7, 8 באוקטובר 2020
 כנס פורום המזרח התיכון בהנחיית נוה דרומי, 26 בספטמבר 2019

הערות שוליים 

זוכי פרס מולדובן
בוגרות אוניברסיטת בן-גוריון בנגב
בוגרי אוניברסיטת בן-גוריון בנגב
בעלות טור ישראליות
בעלי טור ישראלים
סגל גלי ישראל
סגל הארץ
סגל ערוץ 20
סגל עכשיו 14
עיתונאיות ישראליות
עיתונאים ישראלים
רעננה: אישים
שדרניות רדיו ישראליות
שדרני רדיו ישראלים
ישראליות שנולדו ב-1986
ישראלים שנולדו ב-1986